Globale konstruksiebedryf toon groei in 2021 - Solidariteit WêreldSolidariteit Wêreld
Tuis › Nuuskantoor › Globale konstruksiebedryf toon groei in 2021
Volgens die data- en ontledingsmaatskappy GlobalData sal die konstruksiebedryf vanjaar met 5,2% groei. Die konstruksiebedryf is een van talle bedrywe wat oral ter wêreld swaar deur die Covid-19-pandemie getref is omdat talle inperkings die bedryf tot stilstand gedwing het.
EngineeringNews berig egter dat die konstruksiebedryf die markte aan die einde van 2020 verbaas het en dat die vooruitsigte beter lyk as wat vroeër verwag is.
Volgens GlobalData het wêreldproduksie in 2020 met 2,5% gekrimp, wat laer was as die vorige skatting van 2,9%. Met China buite rekening gelaat, was die inkrimping 5,1%.
Hoewel die konstruksiebedryf steeds van die Covid-19-krisis herstel, het die bedryf op internasionale skaal 'n groot prys betaal ten opsigte van verwagte inkomste. As die afgelope jaar se syfers vir die konstruksiebedryf vergelyk word met GlobalData se vooruitskattings voordat die Covid-19-pandemie die wêreld getref het, was die produksietotaal in 2020/21 byna 1,1 biljoen dollar laer.
Volgens GlobalData se verslag getiteld "Global Construction Outlook to 2025 Update" heers daar egter nog groot onsekerheid oor hoe die pandemie gaan uitspeel. Die bedryf is egter optimisties oor die toediening en uitwerking van entstowwe in baie dele van die wêreld, alhoewel daar steeds kommer oor nuwe variante van die virus bestaan en ook uitdagings is wat veral in ontwikkelende lande te bowe gekom moet word om entstowwe aan hul burgers te verskaf.
"In markte waar die konstruksiebedryf sedert die krisis in 2020 betreklik normale vlakke van bedrywighede kon behaal, het die aktiwiteit positief herstel, met tekens dat daar in sommige markte 'n duidelike poging was om projekte weer vinnig op dreef te kry." – GlobalData se hoofekonoom, Danny Richards
Volgens Richards berus die voorspelling vir wêreldwye konstruksie-uitsette egter op die veronderstelling dat regerings en gesondheidsowerhede nie weer streng inperkingsregulasies sal instel nie en dat konstruksieterreine met minimale ontwrigting sal kan voortgaan.
Global construction industry set to grow by 5.2% this year – https://www.engineeringnews.co.za/article/global-construction-industry-set-to-grow-by-52-this-year-2021-04-09